Die 46ste Oscar-toekenningsaand is op 2 April 1974 deur die Academy of Motion Picture Arts and Sciences in Los Angeles gehou om erkenning te gee aan die rolprente van 1973. Die aanbieders was John Huston, Diana Ross, Burt Reynolds en David Niven. George Lucas het sy debuut by die Oscar-seremonies gemaak met sy nostalgiese tienerdrama American Graffiti. Dit is benoem vir beste prent (Francis Ford Coppola en Gary Kurtz), regisseur en oorspronklike draaiboek (Lucas), redigering (Marcia Lucas) en beste vroulike byspeler (Candy Clark). Op ’n ouderdom van 10 jaar en 148 dae, het Tatum O'Neal die Oscar vir beste vroulike byspeler ontvang vir Paper Moon. Sy was, en is steeds, die jongste Oscar-wenner. Tussen haar en John Houseman (71) was daar die grootste ouderdomsverskil nog tussen twee wenners van akteurspryse. Katharine Hepburn het haar eerste en enigste verskyning by ’n Oscar-aand gemaak om die Irving G. Thalberg-gedenkprys aan haar ou vriend Lawrence Weingarten te oorhandig. Sy het altyd wanneer sy ’n Oscar gewen het, die aanbieder of iemand anders wat met die prent verbind word, gevra om dit namens haar te ontvang.